Zimenová, Zuzana, poslankyňa NR SR (2018-05-17):
Ďakujem za slovo. Dovoľte mi vyjadriť svoju nespokojnosť s odpoveďou pani ministerky Lubyovej na interpeláciu č. 7, tlač 909. Pani ministerky som sa v apríli tohto roku pýtala konkrétne takúto otázku, dovolím si citovať, je krátka: „Vážená pani ministerka, začiatkom októbra 2017 vám expertný tím externých spolupracovníkov ministerstva školstva, vedy, výskumu a športu odovzdal finálnu verziu dokumentu Učiace sa Slovensko. Krátko potom ste v pléne Národnej rady Slovenskej republiky počas hodiny otázok poslancovi Ondrejovi Dostálovi odpovedali, že tento dokument nie je pre účely reformy realizovateľný a je najskôr potrebné zostaviť z neho Národný program rozvoja výchovy a vzdelávania. V tom istom mesiaci, teda v októbri 2017 ste avizovali, že národný program bude vypracovaný do konca roka 2017. Začiatkom novembra ste Denníku N poskytli stanovisko o tom, že zostavujete expertnú skupinu, ktorá národný program vypracuje. Zloženie skupiny by malo byť podľa medializovaných informácií známe do konca roka 2017. Začiatkom februára 2018 ste ale oznámili, že na príprave národného programu pracujú tri skupiny a že bude hotový v marci. Denník Hospodárske noviny vo februári zverejnil informáciu o tom, že sa ministerstvo školstva napokon rozhodlo mená odborníkov pracujúcich na národnom programe nezverejniť, resp. zverejniť ich až v čase zverejnenia národného programu.“ V nadväznosti na toto som sa pani ministerky pýtala, aký je termín, kedy ministerstvo školstva predstaví Národný program rozvoja výchovy a vzdelávania. A ak ho nepredstaví, tak z akého dôvodu? A kto sa podieľa na príprave národného programu? Pýtala som si menoslov expertov, ktorí majú pracovať v týchto skupinách. Pani ministerka mi na to odpovedala nasledovne: „V októbri 2017 bol ministerstvu školstva odovzdaný materiál Učiace sa Slovensko označený samotnými spracovateľmi ako autorský dokument. V danej podobe a štruktúre som ho označila za nerealizovateľný, čo však nebolo myslené bez negatívnej konotácie. V súčasnosti sa ukončujú prípravy prieniku programového vyhlásenia vlády Učiaceho sa Slovenska, ako aj správy o stave školstva z roku 2013 a na základe týchto spracovaných dokumentov sa pripraví národný program. V súvislosti s reformou boli zriadené tri pracovné skupiny. Jedna pre regionálne školstvo, druhá pre vysoké školstvo a pre vedu a techniku a ich výstupy už má ministerstvo k dispozícii. Mená členov uvedených pracovných skupín, ktorí boli vybraní ako odborníci ad personam plánujeme zverejniť so zverejnením národného programu. Jedným z dôvodov zvoleného postupu je umožnenie nerušeného výkonu práce členov pracovných skupín na finalizácií materiálu.“ Tak ja sa teraz pýtam, keď mi pani ministerka odpovedala, že nemôže zverejniť zoznam expertov v nových pracovných skupinách, ktoré zriadila začiatkom roka 2018 a mali vraj z tohoto dôvodu nebyť zverejnení, že majú mať pokoj na prácu, a my stále nepoznáme Národný program rozvoja výchovy a vzdelávania, stále nepoznáme jeho finálnu verziu, ja sa pýtam teda, čo tieto pracovné skupiny vlastne robia a kto tí experti sú, akým v podstate, aké je zdôvodnenie toho, že nepoznáme stále ich mená. Som presvedčená, že pani ministerka a rezort školstva vedome a zámerne zdržiavajú proces reformy a proces prezentovania jej finálnej podoby. A tak isto som sa pýtala napríklad aj, cez infozákon som si žiadala tú analýzu vyčíslenia reformných opatrení, ktoré vraj už na ministerstve sú a ktoré boli medializované, a ani túto som cez infozákon nedostala s odpoveďou, že vraj takáto analýza na rezorte školstva vôbec neexistuje. To znamená, že ja naozaj nie som spokojná s takýmito odpoveďami z rezortu školstva. Ďakujem